PATVIRTINTA

Joniškio Algimanto Raudonikio meno mokyklos direktoriaus 2017 m. rugpjūčio 31 d. įsakymu Nr. V-197

**JONIŠKIO ALGIMANTO RAUDONIKIO MENO MOKYKLOS**

**PATYČIŲ PREVENCIJOS IR INTERVENCIJOS VYKDYMO TVARKOS APRAŠAS**

**I. BENDROSIOS NUOSTATOS**

 1. Joniškio Algimanto Raudonikio meno mokyklos Patyčių prevencijos ir intervencijos vykdymo tvarkos aprašas (toliau – Tvarkos aprašas) parengtas vadovaujantis Smurto prevencijos įgyvendinimo mokyklose rekomendacijomis, patvirtintomis 2017 m. kovo 22 d. Lietuvos Respublikos švietimo ir mokslo ministro įsakymu Nr. V-190.

 2. Tvarkos aprašo paskirtis – padėti Joniškio Algimanto Raudonikio meno mokykloje (toliau – mokykloje) užtikrinti sveiką, saugią, užkertančią kelią smurto, prievartos apraiškoms aplinką, kuri yra psichologiškai, dvasiškai ir fiziškai saugi.

 3. Tvarkos aprašas nustato patyčių stebėsenos, prevencijos ir intervencijos vykdymą mokykloje.

 4. Tvarkos aprašo tikslas - siekiant ugdyti pozityvų vaiko elgesį ir sukurti draugišką ir saugią atmosferą, nustatyti, kokie turi būti daromi veiksmai individualiu, klasės, mokyklos, šeimos lygmeniu.

 5. Tvarkos aprašas remiasi šiais principais:

 5.1. į patyčias būtina reaguoti nepriklausomai nuo jų turinio (dėl lyties, seksualinės orientacijos, negalės, religinės ar tautinės priklausomybės, išskirtinių bruožų ar kt.) ir formos;

 5.2. kiekvienas mokyklos administracijos atstovas, socialinis pedagogas, pedagogas, ar kitas darbuotojas, pastebėjęs ar sužinojęs apie patyčias, turi reaguoti ir stabdyti;

 5.3. veiksmų turi būti imamasi visais atvejais, nepriklausomai nuo pranešančiųjų apie patyčias amžiaus ir pareigų, bei nepriklausomai nuo besityčiojančiųjų ar patiriančių patyčias amžiaus ir pareigų;

 5.4. kiekvienas mokyklos bendruomenės narys turi mokėti tinkamai reaguoti patyčių situacijoje.

 6. Tvarkos apraše vartojamos sąvokos:

 6.1. Patyčios – tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai, siekiant pažeminti, įžeisti, įskaudinti ar kaip kitaip sukelti psichologinę ar fizinę žalą kitam asmeniui.

 6.2. Patyčios gali būti tiesioginės (atvirai puolant ir/ar užgauliojant) ir/ar netiesioginės (skaudinant be tiesioginės agresijos):

 6.2.1. žodinės patyčios: pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kt.;

 6.2.2. fizinės patyčios: mušimas, spardymas, spaudimas, dusinimas, užkabinėjimas, turtinė žala ir kt.;

 6.2.3. socialinės patyčios: socialinė izoliacija arba tyčinė atskirtis, gandų skleidimas ir kt.;

 6.2.4. elektroninės patyčios: skaudinančių ir gąsdinančių asmeninių tekstinių žinučių ir/ar paveikslėlių siuntinėjimas, viešų gandų skleidimas, asmeninių duomenų ir komentarų skelbimas, tapatybės pasisavinimas, siekiant sugriauti gerą vardą arba santykius, pažeminti ir kt.

 6.3. Patyčias patiriantis vaikas – mokinys, iš kurio yra tyčiojamasi.

 6.4. Besityčiojantysis/skriaudėjas – vaikas ar suaugęs, inicijuojantis patyčias ir/ar prisidedantis prie jų.

 6.5 Patyčias patiriantis suaugęs – administracijos atstovas, pedagogas, ar kitas darbuotojas, iš kurio tyčiojasi mokinys (-iai).

 6.6. Patyčių stebėtojas – asmuo, matantis ar žinantis apie patyčias.

 6.7. Patyčių prevencija – veikla, skirta patyčių rizikai mažinti, imantis mokyklos bendruomenės narių (mokinių, administracijos atstovų, pedagogų, kitų darbuotojų, tėvų (globėjų, rūpintojų) švietimo, informavimo ir kitų priemonių.

 6.8. Patyčių intervencija – visuma priemonių, taikomų visiems patyčių dalyviams (patiriantiems, besityčiojantiems, stebėtojams), esant poreikiui įtraukiant jų tėvus (globėjus, rūpintojus).

 6.9. Patyčių prevencijos ir intervencijos stebėsena – patyčių situacijos mokykloje stebėjimas, renkant, analizuojant faktus ir informaciją, svarbią šio reiškinio geresniam pažinimui bei valdymui, reiškinio tolimesnės raidos ir galimo poveikio prognozavimas.

 7. Tvarkos aprašas parengtas vadovaujantis Jungtinių Tautų vaiko teisių konvencija; Lietuvos Respublikos švietimo įstatymu, Lietuvos Respublikos vaiko minimalios ir vidutinės priežiūros įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos vietos savivaldos įstatymu, kitais įstatymus įgyvendinančiais teisės aktais.

**II. PATYČIŲ STEBĖSENA IR PREVENCIJA MOKYKLOJE**

 8. Patyčių prevencija ir intervencija yra svarbi mokyklos veiklos dalis, kurios planavimu, organizavimu ir stebėsena rūpinasi mokyklos administracija, socialinis pedagogas, klasių vadovai, o jos vykdyme dalyvauja visi mokyklos bendruomenės nariai.

 9. Mokyklos direktorius yra atsakingas už tvarkos aprašo parengimą ir vykdymą, už patyčių prevencijos priemonių plano parengimą, pristatymą mokyklos bendruomenei ir vykdymą.

 10. Patyčių prevencijos ir intervencijos vykdymo tvarkos įgyvendinimą koordinuoja mokyklos administracija, socialinis pedagogas, kurie esant reikalui:

 10.1. inicijuoja anoniminę vaikų apklausą ir apibendrina jos rezultatus;

 10.2. atlieka mokykloje fiksuotų pranešimų apie patyčias analizę;

 10.3. remiantis apklausos ir pranešimų apie patyčias analizės duomenimis, rengia patyčių prevencijos ir intervencijos priemonių planą;

 10.4. aptaria turimą informaciją, svarsto prevencijos ir intervencijos priemonių taikymo plano turinį posėdyje;

 10.5. teikia siūlymus mokyklos direktoriui dėl patyčių prevencijos ir intervencijos priemonių įgyvendinimo mokykloje, mokyklos darbuotojų kvalifikacijos tobulinimo patyčių prevencijos ar intervencijos srityje ir kitais klausimais;

 10.6. teikia siūlymus mokyklos direktoriui dėl mokyklos Patyčių prevencijos ir intervencijos tvarkos aprašo tobulinimo;

 10.7. atlieka kitus mokyklos Tvarkos apraše numatytus veiksmus.

 11. Klasių vadovai išanalizuoja ir apibendrina turimus pranešimus apie patyčias, informuoja mokyklos administraciją apie prevencijos, intervencijos taikomų priemonių rezultatus klasėje, teikia kitą svarbią informaciją, susijusią su patyčiomis.

**III.PATYČIŲ INTERVENCIJA MOKYKLOJE**

 12. Visais įtariamų ir realių patyčių atvejais kiekvienas mokyklos administracijos atstovas, socialinis pedagogas, pedagogas ar kitas darbuotojas reaguodamas:

 12.1. įsikiša įtarus ir/ar pastebėjus patyčias – nutraukia bet kokius tokį įtarimą keliančius veiksmus, esant elektroninėms patyčioms, (jei turi galimybę) išsaugo įrodymus;

 12.2. primena asmeniui, kuris tyčiojasi, mokyklos nuostatas ir elgesio taisykles;

 12.3. jei vaikui reikia pagalbos, kreipiasi į pagalbą galinčius suteikti asmenis (tėvus (globėjus, rūpintojus) ar mokyklos darbuotojus) ar institucijas (pvz., policija, greitoji pagalba);

 12.4. informuoja klasės vadovą ar kitą atsakingą asmenį apie įtariamas ir/ar įvykusias patyčias, elektroninių patyčių atveju, pateikia išsaugotus įrodymus;

 12.5. atlieka kitus Tvarkos apraše numatytus veiksmus.

13. Mokyklos bendruomenės atstovo veiksmai įtarus ir/ar pastebėjus elektronines patyčias ar gavus apie jas pranešimą:

13.1 išsaugo vykstančių elektroninių patyčių įrodymus ir nedelsiant imasi visų reikiamų priemonių elektroninėms patyčioms sustabdyti;

13.2. įvertina grėsmę mokiniui, jo sveikatai ir esant poreikiui kreipiasi į pagalbą teikiančius asmenis ar institucijas;

13.3. surenka informaciją apie besityčiojančių tapatybę, dalyvių skaičių, kitus galimai svarbius faktus;

13.4. informuoja klasės vadovą ar kitus atsakingus asmenis apie elektronines patyčias ir pateikia įrodymus (išsaugotą informaciją);

13.5. atlieka kitus Tvarkos apraše numatytus veiksmus.

 14. Klasės vadovas gavęs informaciją apie įtariamas ir/ar įvykusias patyčias:

 14.1. išsiaiškina situaciją, nustato, ar tai patyčių atvejis;

 14.2. organizuoja individualius pokalbius su patyčių dalyviais, informuoja tėvus (globėjus, rūpintojus), esant poreikiui, organizuoja pokalbius su visomis dalyvaujančiomis ir atstovaujančiomis (tarpininkaujančiomis) šalimis;

 14.3. toliau stebi situaciją, bendradarbiauja su mokyklos administracija ar socialiniu pedagogu ir informuoja apie pokyčius.

 14.4. atlieka kitus Tvarkos apraše numatytus veiksmus.

 15. Klasės vadovas, nesiliaujant patyčioms ar esant sudėtingam atvejui bei kylant grėsmėms, kreipiasi į mokyklos administraciją ar socialinį pedagogą ir perduoda surinktus faktus apie netinkamą elgesį.

 16. Mokyklos administracija ir socialinis pedagogas, įvertinę turimą informaciją:

 16.1 numato veiksmų planą (gali būti individualūs pokalbiai su skriaudėju, skriaudžiamuoju, stebėtojais, jų tėvais, klase, kt. priemonės), supažindina su jo nevykdymo pasekmėmis skriaudėją ir jo tėvus (globėjus, rūpintojus); esant poreikiui koreguoja veiksmų planą;

 16.2. vykdo plane numatytas veiklas, stebi, analizuoja, organizuoja pakartotinius susirinkimus situacijos įvertinimui;

 16.3. atlieka kitus Tvarkos apraše numatytus veiksmus.

 17. Vaikui pasityčiojus iš administracijos atstovo, pedagogo, socialinio pedagogo ar kito darbuotojo, asmuo pastebėjęs ir/ar įtaręs patyčias turi informuoti mokyklos direktorių, kuris imasi mokyklos dokumentuose numatytų veiksmų.

 18. Administracijos atstovui, pedagogui, socialiniam pedagogui ar kitam darbuotojui pasityčiojus iš vaiko, asmuo pastebėjęs ir/ar įtaręs patyčias turėtų informuoti mokyklos direktorių, kuris imasi mokyklos dokumentuose numatytų veiksmų. Mokinys apie suaugusiojo žmogaus patyčias mokykloje praneša mokyklos socialiniam pedagogui, administracijai ir apie tai informuoja savo tėvus/globėjus, kuriems rekomenduojama raštu kreiptis į administraciją.

 19. Mokyklos direktorius, sužinojęs apie darbuotojo patiriamas patyčias arba darbuotojo tyčiojimąsi, privalo nedelsiant imtis priemonių padėčiai ištaisyti.

 20. Kitiems patyčių dalyviams pagal individualius poreikius mokykloje teikiama socialinio pedagogo ar pedagogų pagalba.

 21. Tais atvejais, kai mokykloje nėra švietimo pagalbos specialistų ar yra kitos priežastys, dėl kurių negali būti teikiama švietimo ar kita pagalba ar netikslinga ją teikti mokykloje, klasės vadovas ir/ar administracijos atstovas nukreipia mokinį ir jo tėvus (globėjus, rūpintojus) į Savivaldybės švietimo pagalbos įstaigą.

**IV. BAIGIAMOSIOS NUOSTATOS**

 22. Visi dokumentai, esantys vaiko asmens byloje, ir duomenys, susiję su vaiku ir jo asmeniniu gyvenimu yra konfidencialūs ir naudojami tik tiek, kiek tai būtina atsakingiems fiziniams ar juridiniams asmenims atlikti pavestas funkcijas, užtikrinti vaiko teises ir teisėtus interesus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_